<classify> RAIS John Magufuli amewahakikishia mabalozi na wawakilishi wa mashirika ya kimataifa kuwa Serikali ya Tanzania itaendeleza na kukuza zaidi ushirikiano na uhusiano mzuri uliopo kati ya Tanzania na nchi hizo katika nyanja za maendeleo na ustawi wa jamii.Rais Magufuli amesema hayo juzi usiku katika sherehe ya Mabalozi na Wawakilishi Mashirika ya Kimataifa Sherry Party iliyofanyika Ikulu jijini Dar es Salaam.Pamoja na kauli hiyo, Rais Magufuli amewashukuru wanadiplomasia hao kwa kuendelea kushirikiana na Tanzania katika utekelezaji wa mipango mbalimbali na kubainisha kuwa utekelezaji wa mipango hiyo hususani miradi ya maendeleo unafanyika kwa mafanikio makubwa.Alitaja baadhi ya mafanikio makubwa yaliyopatikana katika mwaka 2018 kuwa ni kulinda na kudumisha amani na usalama, kusimamia vizuri uchumi ambao ulikua kwa wastani wa asilimia saba na hivyo kuifanya Tanzania kuwa miongoni mwa nchi tano zenye uchumi unaokua kwa kasi zaidi barani Afrika.Mafanikio mengine ni kudhibiti mfumuko wa bei ambao ulikuwa wastani wa asilimia 3.5 na Tanzania kuibuka kinara katika kuvutia uwekezaji miongoni mwa nchi za Afrika Mashariki kwa kuvutia uwekezaji wenye thamani ya dola za Marekani bilioni 1.18.Rais Magufuli amebainisha kuwa katika mwaka 2018, Tanzania iliendelea kutekeleza miradi yake mikubwa ya miundombinu ikiwemo ujenzi wa reli ya kisasa SGR kutoka Dar es Salaam hadi Dodoma na kuanza maandalizi ya ujenzi wa mradi mkubwa wa kuzalisha umeme megawati 2,100 katika bonde la mto Rufiji.Mingine ni kuendeleza miradi ya kusambaza umeme, upanuzi wa bandari za Dar es Salaam, Mtwara na Tanga, ujenzi wa meli katika Ziwa Victoria, ujenzi wa barabara, viwanja vya ndege, jengo jipya la abiria kwenye Uwanja wa Ndege wa Kimataifa wa Julius Nyerere jijini Dar es Salaam na ujenzi wa rada nne.Aliongeza kuwa miradi mingine ni upanuzi wa huduma muhimu za kijamii hususani afya, elimu na maji ambako vituo vya afya 305 na hospitali za wilaya 67 zinajengwa, kuimarisha huduma za matibabu ya kibingwa ambako katika mwaka 2018 Taasisi ya Moyo ya Jakaya Kikwete ilifanya upasuaji kwa wagonjwa 1,361, kutoa elimu ya msingi na sekondari bila malipo na upatikanaji wa maji vijijini kufikia asilimia 65 na mijini asilimia 80.Rais Magufuli alifafanua maeneo mengine kuwa ni kushiriki kikamilifu katika masuala ya kimataifa, kushiriki majukumu ya kulinda amani ambapo askari 1,900 wapo katika maeneo mbalimbali ya ulinzi wa amani na kuhudumia wakimbizi ambapo kwa sasa idadi ya wakimbizi waliopo nchini imefikia 324,420.Aidha, alisema katika mwaka huu, Tanzania imejipanga kuendeleza malengo mbalimbali yakiwemo kukuza uchumi kwa kuzingatia Mpango wa Maendeleo wa Taifa wa Miaka Mitano 201617-202021 unaoelekeza Tanzania kufikia uchumi wa kati na kuweka mkazo katika sekta ya kilimo, utalii, usafiri wa anga na madini.Aliwasihi mabalozi kuendelea kutangaza fursa mbalimbali za uwekezaji na biashara zilizopo nchini na ameahidi kuwa serikali itakuwa tayari wakati wote kuhakikisha wawekezaji watakaokuwa tayari kuwekeza wanapata ushirikiano wa kutosha kufanikisha uwekezaji huo kwa manufaa ya pande zote mbili.Akizungumza kwa niaba ya mabalozi na wawakilishi wa mashirika ya kimataifa, kiongozi wa mabalozi ambaye ni Balozi wa Comoro nchini, Dk Ahamada El Badaoui Mohammed alimshukuru Rais Magufuli kwa ushirikiano mkubwa ambao mabalozi wamekuwa wakiupata kutoka serikalini na ameahidi kuendeleza ushirikiano huo.Balozi Mohammed ameahidi kuwa mabalozi watampa ushirikiano wa kutosha Waziri mpya wa Mambo ya Nje na Ushirikiano wa Afrika Mashariki, Profesa Palamagamba Kabudi. Alibainisha kuwa mabalozi wapo tayari kuendelea kuunga mkono juhudi za serikali zikiwemo vita dhidi ya rushwa, kuboresha maisha ya watu, kujenga viwanda na kuhakikisha Watanzania wananufaika na rasilimali zao.  <topic>: KITAIFA 